63 . Ársþing ÍBA var haldið 25. apríl sl. 16 aðildarfélög af 22 áttu fulltrúa á þinginu og voru fulltrúarnir alls 54 af 106 mögulegum . Þingforseti var Hulda Sif Hermannsdóttir , aðstoðarmaður bæjarstjóra Akureyrar og þingritari var Páll Jóhannesson , ritari aðalstjórnar Þórs . Tveir fræðslufyrirlestrar sem tengdust jafnréttismálum og #Metoo umræðunni voru fluttir á þinginu , annars vegar fyrirlesturinn „ Karlmenn í nýjum heimi “ sem fluttur var af Magnúsi Orra Schram hjá UN-Women og hins vegar „ Mín hlið “ sem fluttur var Önnu Soffíu Víkingsdóttur landsliðsþjálfara kvenna í júdó . Þrjár nefndir störfuðu á þinginu , Allsherjarnefnd , laganefnd og fjárhagsnefnd . Góðar umræður áttu sér stað í þingnefndunum enda linur nýrrar íþróttastefnu Akureyrarbæjar á brennidepli margra innan ÍBA . Allsherjarnefnd ræddi um aðgerðaráætlun í tengslum við nýju íþróttastefnuna þar sem m.a. var komið inn á siðareglur ÍBA , laganefnd tók fyrir síðbúnar lagabreytingatillögu stjórnar ÍBA og fjárlaganefnd tók fyrir fjárhagsáætlun ÍBA til næstu tveggja ára . Geir Kristinn Aðalsteinsson var kjörinn til áframhaldandi setu sem formaður ÍBA , Ómar Kristinsson kom inní stjórn í stað Sonju Sif Jóhannesdóttur sem gaf ekki kost á sér til áframsetu . Hnefaleikafélag Akureyrar var samþykkt sem nýtt félag innan ÍBA og samþykkt að vísa Tennis - og badmintonfélagi Akureyrar úr ÍBA en er nú starfrækt sem sérdeild undir KA . Fundargerð ársþingsins kemur inn hér um leið og hún verður tilbúin .